

**GRADSKO VIJEĆE** ***P R I J E D L O G***

KLASA: 550-02/18-01/01

URBROJ:2186/18-02/1-18-1

Ludbreg, 18. lipnja 2018.

Na temelju članka 6. i članka 117.stavka 5. Zakona o socijalnoj skrbi („Narodne novine“ 157/13, 152/14, 99/15, 52/16, 16/17 i 130/17) te članka 33. Statuta Grada Ludbrega („Službeni vjesnik Varaždinske županije“ br. 23/09, 17/13, 40/13-pročišćeni tekst i 12/18), Gradsko vijeće Grada Ludbrega, na 8. sjednici održanoj dana 18. lipnja 2018. godine, donosi

**ODLUKU**

**O izmjenama i dopunama**

**Odluke** **o socijalnoj skrbi Grada Ludbrega**

**Članak 1.**

U Odluci o socijalnoj skrbi Grada Ludbrega („Službeni vjesnik Varaždinske županije“ broj 31/15) članak 5. se briše.

**Članak 2.**

U članku 7. stavku 1. iza riječi „Ludbrega“ dodaje se „te stranim državljanima ili osobama bez državljanstva koje imaju stalni boravak na području Grada Ludbrega“.

U članku 7. iza stavka 1. dodaje se stavak 2. koji glasi:

„Stranac pod supsidijarnom zaštitom, stranac s utvrđenim statusom žrtve trgovanja ljudima, azilant i član njegove obitelji koji zakonito boravi u Republici Hrvatskoj ima sva prava iz sustava socijalne skrbi koja su predmet ove odluke u jednakom opsegu i pod jednakim uvjetima kao i hrvatski državljani s prebivalištem u Republici Hrvatskoj.“

**Članak 3.**

Članak 8. mijenja se i glasi:

„Ovom se Odlukom utvrđuju slijedeće vrste prava iz sustava socijalne skrbi:

1. pomoć za podmirenje troškova stanovanja,

2. pomoć za podmirenje pogrebnih troškova,

3. besplatan obrok učenicima osnovnih škola,

4. pomoć za podmirenje troškova ogrijeva,

5. jednokratna novčana pomoć,

6. jednokratna novčana pomoć za novorođenu djecu

7. pravo na pomoć za podmirenje troškova boravka djece u predškolskim ustanovama.“

Prava iz socijalne skrbi stečena na osnovi ove Odluke su osobna, neprenosiva i ne mogu se nasljeđivati.

Korisnik može istovremeno ostvariti jedno ili više pojedinačnih prava, u tekućoj kalendarskoj godini odnosno oblika pomoći iz članka 7. ove Odluke, ako njihovo istovremeno ostvarivanje ne proturječi svrsi za koju je ostvarivanje namijenjeno, osim ako ovom Odlukom nije drugačije određeno.

U slučaju potrebe gradonačelnik može Zaključkom odobriti i druga prava iz socijalne skrbi.“

**Članak 4.**

U članku 13. iza riječi „tijela“ dodaje se „kao i roditelji, skrbnici ili udomitelji djeteta s teškoćama u razvoju ili težim invaliditetom radi kojeg je potpuno ovisno o pomoći i njezi druge osobe.“

**Članak 5.**

U članku 14. stavku 1. mijenja se alineja d) te sada glasi:

d)„pomoć za podmirenje troškova javne usluge odvoza smeća i održavanja grobnog mjesta“.

**Članak 6.**

Iza članak 14. dodaje se članak 14.a. koji glasi:

„Pravo na naknadu za troškove stanovanja priznaje Grad Ludbreg do iznosa utvrđenih ovom Odlukom za svaki pojedini oblik pomoći, a ukupni mjesečni iznos priznate pomoći ne može biti veći od polovice iznosa zajamčene minimalne naknade priznate samcu odnosno kućanstvu.

Iznimno, Grad Ludbreg može odobriti naknadu za troškove stanovanja i do punog iznosa priznate zajamčene minimalne naknade samcu odnosno kućanstvu ako se po mišljenju nadležnog centra za socijalnu skrb samo na taj način može izbjeći odvajanje djece od roditelja.

Naknada za troškove stanovanja odobravat će se na način da Grad Ludbreg djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu.“

**Članak 7.**

U članku 16. stavku 1. iza riječi „uvjet prihoda“ dodaje se „ ili posebni uvjet“.

**Članak 8.**

Članak 18. mijenja se i glasi:

„Pomoć za podmirenje troškova najamnine za zadovoljavajući stambeni prostor nadoknađuje se Korisniku u visini:

* za stambeni prostor površine do 35 m2 250,00 kn mjesečno
* za stambeni prostor površine do 45 m2 300,00 kn mjesečno
* za stambeni prostor površine do 55 m2 350,00 kn mjesečno
* za stambeni prostor površine do 65 m2 400,00 kn mjesečno
* za stambeni prostor površine 65 m2 ili više 450,00 kn mjesečno.

Ako je korisnik ili član zajedničkog kućanstva osoba s invaliditetom, površina stambenog prostora uvećava se za 20%.

Navedena pomoć isplaćuje se na žiro račun najmodavca, u pravilu do petnaestog dana u mjesecu za protekli mjesec.“

**Članak 9.**

U članku 19. stavku 1. brišu se riječi „ili uvjet prihoda“ te iza riječi „socijalni uvjet“ dolazi točka.

**Članak 10.**

U članku 20. mijenja se stavak 1. te sada glasi:

„Pomoć za podmirenje troškova električne energije uplaćuje se mjesečno te iznosi:

* za samca 90,00 kuna,
* za dvočlanu obitelj 120,00 kuna,
* za tročlanu obitelj 150,00 kuna,
* za četveročlanu obitelj 180,00 kuna,
* za obitelji koja ima više od četiri člana 210,00 kuna“.

**Članak 11.**

U članku 21. stavku 1. iza riječi „uređenje voda“ dodaju se riječi „a koji ispunjavaju socijalni uvjet, uvjet prihoda ili poseban uvjet“ nakon kojih dolazi točka.

Iza stavka 1 dodaje se stavak 2 koji glasi:

„Pomoć za podmirenje troškova komunalne naknade i naknade za uređenje voda odobrava se u punom iznosu (100%) od ukupnog mjesečnog iznosa računa.“

Dosadašnji stavak 2. postaje stavak 3., dosadašnji stavak 3. postaje stavak 4., a dosadašnji stavak 4. postaje stavak 5.

**Članak 12.**

Prije članka 22. mijenja se podnaslov d) te sada glasi:

„d) Pomoć za podmirenje troškova javne usluge odvoza smeća i održavanja grobnog mjesta**“**

**Članak 13.**

U članku 22. stavku 1. brišu se riječi „ili uvjet prihoda“.

Dodaje se stavak 2. koji glasi:

„Pomoć za podmirenje troškova komunalnih usluga odvoza smeća i održavanja grobnog mjesta odobrava se u punom iznosu (100%) od ukupnog mjesečnog iznosa računa.“

Iza stavka 2. dodaje se stavak 3. koji glasi:

„Grad Ludbreg uplaćuje iznos odobrene pomoći na račun ovlaštene pravne osobe koja je izvršila predmetnu uslugu.“

Dosadašnji stavak 2. postaje stavak 4., a dosadašnji stavak 4. postaje stavak 5.

**Članak 14.**

Članak 23. se briše.

**Članak 15.**

U članku 24. stavku 1. iza riječi „ispunjavaju“ dodaje se „socijalni uvjet ili“.

**Članak 16.**

U članku 28.stavku 1. iza riječi „Korisnik koji ispunjava“ dodaju se riječi „socijalni uvjet,“ a iza riječi „uvjet prihoda“ dodaju se riječi „ili posebni uvjet“.

**Članak 17.**

U članku 29.mijenja se stavak 1. te sada glasi:

„O ostvarivanju prava na jednokratnu novčanu pomoć za novorođeno dijete, visini i načinu isplate pomoći odlučuje gradonačelnik Odlukom.“

**Članak 18.**

U članku 30.stavak 1. iza alineje b) uvjet prihoda dodaje se alineja „c) posebni uvjet“.

**Članak 19.**

Iza članka 32. dodaje se članak 32.a. koji glasi:

„Osobni podaci koje nadležan Odsjek prikuplja od podnositelja zahtjeva odnosno Korisnika ili člana kućanstva koriste se samo za svrhu provođenja postupka priznavanja prava iz sustava socijalne skrbi te se čuvaju kao službena tajna.

Nadležan Odsjek dužan je prikupiti samo one osobne podatke temeljem kojih može nesporno utvrditi činjenično stanje relevantno za priznavanje predmetnih prava.

Prikupljanje i obrada osobnih podataka nužna je radi poštovanja pravnih obveza koje Grad Ludbreg ima sukladno Zakonu o socijalnoj skrbi te radi zaštite interesa stranaka – podnositelja zahtjeva ili Korisnika prava.“

**Članak 20.**

Iza članka 36. Dodaje se članak 36.a. koji glasi:

„U slučaju iskazivanja potrebe, gradonačelnik Grada Ludbrega može odlukom pozvati radno sposobne ili djelomično radno sposobne samce ili članove kućanstva koji su korisnici zajamčene minimalne naknade prema evidenciji Centra za socijalnu skrb Ludbreg na rad za opće dobro bez naknade.

Korisnici zajamčene minimalne naknade mogu sudjelovati u radovima za opće dobro najmanje 30, a najviše 90 sati mjesečno, ovisno o specifičnim potrebama Grada, prirodi potrebnog rada za opće dobro te mogućnostima korisnika.

Sa izabranim korisnicima koji su se odazvali pozivu, sklopiti će se ugovori o radu za opće dobro bez naknade kojima će se regulirati broj sati i vrsta poslova na radu za opće dobro.

Ukoliko radno sposobni ili djelomično radno sposobni samac ili član kućanstva koji je korisnik zajamčene minimalne naknade Centra za socijalnu skrb Ludbreg, bez opravdanog razloga, odbije odazvati se pozivu Grada za sudjelovanje u radovima za opće dobro, istome će se ukinuti pravo na pomoć za stanovanje na teret Proračuna Grada Ludbrega, a o istome će se obavijestiti i Centar za socijalnu skrb Ludbreg radi ukidanja prava na zajamčenu minimalnu naknadu.“

**Članak 21.**

Ova Odluka o izmjenama i dopunama Odluke o socijalnoj skrbi Grada Ludbrega stupa na snagu osmog dana od dana objave u „Službenom vjesniku Varaždinske županije“.

Predsjednik

Gradskog vijeća

Antun Šimić

**O b r a z l o ž e nj e**

Pravna osnova za donošenje ove Odluke sadržana je u članku 33. Statuta Grada Ludbrega („Službeni vjesnik Varaždinske županije“ broj 23/09, 17/13 i 40/13-pročišćeni tekst i 12/18) te u članku 6. I članku 117. stavku 5. Zakona o socijalnoj skrbi („Narodne novine“ broj 157/13, 152/14, 99/15, 52/16, 16/17 i 130/17).

Zakonom o socijalnoj skrbi utvrđeno je da su jedinice lokalne samouprave jedan od nositelja djelatnosti socijalne skrbi, za čije provođenje donose vlastite akte kojima uređuju oblike socijalne skrbi, kao i kriterije za ostvarivanje prava na pojedine oblike skrbi na svojem području.

Zakonom je utvrđena obveza jedinice lokalne samouprave da, sukladno mogućnostima svojeg proračuna, osigura sredstva za podmirenje troškova stanovanja te je omogućeno da jedinica lokalne samouprave, u skladu s proračunskim sredstvima, stanovnicima svog područja osigurava novčane pomoći i socijalne usluge iznad standarda utvrđenih Zakonom.

Grad Ludbreg osigurava u svom Proračunu sredstva za pružanje različitih oblika pomoći iz sustava socijalne skrbi korisnicima s područja Grada.

Odlukom o socijalnoj skrbi (Službeni vjesnik Varaždinske županije br. 31/15) jasno su utvrđeni korisnici socijalne skrbi, oblici pomoći u sustavu socijalne skrbi te uvjeti, kriteriji i postupak za ostvarivanje prava.

Odluka o socijalnoj skrbi Grada Ludbrega datira iz srpnja 2015.godine. Od njezinog donošenja do danas, Zakon o socijalnoj skrbi noveliran je četiri puta, donesena je i nova Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada te je na snagu stupila europska Uredba o zaštiti osobnih podataka pa se pojavila potreba za usklađivanjem predmetne odluke sa navedenim propisima. Jedna od izmjena i dopuna Zakona o socijalnoj skrbi uvela je i mogućnost pozivanja na rad za opće dobro bez naknade za korisnike zajamčene minimalne naknade (članak 39.Zakona), a ista je mogućnost propisana i Izmjenom i dopunom ove Odluke, radi provođenja zakonskih odredbi te zbog aktiviranja i uključivanja radno sposobnih ili djelomično radno sposobnih korisnika zajamčene minimalne naknade u zajednicu kroz ovu vrstu rada.

Zbog aktualne migracijske i izbjegličke krize, javila se potreba za uvođenjem nove kategorije potencijalnih korisnika prava iz sustava socijalne skrbi, a koja se odnosi na osobe s odobrenom međunarodnom zaštitom u Republici Hrvatskoj (azilanti i osobe pod supsidijarnom zaštitom), sukladno preporuci Ministarstva za demografiju, obitelj, mlade i socijalnu politiku te u skladu s Akcijskim planom Vlade RH.

Ovim smo izmjenama, također, nastojali prilagoditi uvjete i načine ostvarivanja socijalnih pomoći potrebama naših građana kako bismo olakšali i ubrzali postupak ostvarivanja pojedinih prava, učinili ih pristupačnijima te maksimalno pridonijeli poboljšanju životnih standarda socijalno ugroženim članovima društva.